paragraph_text: Mladež Hrvatske demokratske zajednice (HDZ) BiH je samostalna, suvremena, proeuropska i demokršćanska organizacija mladih koja djeluje unutar HDZ-a BiH. Mladež HDZ BiH okuplja hrvatsku i drugu mladež s područja Bosne i Hercegovine sa svrhom profiliranja i izgradnje stranački opredijeljenih mladih ljudi, a svoje djelovanje temelji na Programu HDZ BiH i programskim deklaracijama koje sama donosi. Među Hrvatima Bosne i Hercegovine Mladež HDZ-a BiH najmasovnija je i najjača politička organizacija mladih te je jedna od najorganiziranijih političkih organizacija mladih u Bosni i Hercegovini. Kroz svoje političko djelovanje zalaže se za BiH kao složenu, zajedničku državu u kojoj se poštuje trodioba vlasti, afirmira decentralizirani ustroj i razvoj lokalne samouprave. U svojoj Programskoj povelji zalaže se za suverenitet i konstitutivnost sva tri naroda u Bosni i Hercegovini, za nacionalno pomirenje, suživot i toleranciju konstitutivnih naroda i ostalih građana na čitavom prostoru Bosne i Hercegovine, što podrazumijeva i odgovarajuće ustavno - pravno i administrativno ustrojstvo BiH.